KIRJALLINEN KYSYMYS E-0568/03 esittäjä(t): Ria Oomen-Ruijten (PPE-DE), Bert Doorn (PPE-DE)ja Alexander de Roo (Verts/ALE) komissiolle. Valtiontuki Laarbruchin lentokentälle.



Virallinen lehti nro 268 E , 07/11/2003 s. 0110 - 0111



KIRJALLINEN KYSYMYS E-0568/03 esittäjä(t): Ria Oomen-Ruijten (PPE-DE), Bert Doorn (PPE-DE)ja Alexander de Roo (Verts/ALE) komissiolle (27. helmikuuta 2003) Aihe: Valtiontuki Laarbruchin lentokentälle Tällä hetkellä suunnitellaan siviililentokenttää Saksassa Laarbruchissa sijaitsevalle entiselle sotilaslentokentälle. Yksityinen yritys, Flughafen Niederrhein GmbH on ostanut koko 615 hehtaarin suuruisen kentän saksalaiselta omaisuudenhoitoyhtiöltä (Vermögensverwaltung) 11,5 miljoonalla eurolla. Samalla Flughafen Niederrhein GmbH on myynyt kentän edelleen Van de Lande -ryhmälle. Siitä lähtien lentokentän nimi on ollut Airport Niederrhein. Jo 3,83 miljoonaa euroa on maksettu 11,5 miljoonan euron summasta ja vuoden 2003 lopussa maksetaan toiset 3,83 miljoonaa euroa. Loput 3,83 miljoonaa euroa on maksettava vain, mikäli vuoden 2007 lopussa lentokentälle ei ole luotu 350 työpaikkaa. Maa-alueen myyntiä varten ei järjestetty julkista tarjouskilpailua, vaikka soranottajat olisivatkin olleet valmiit maksamaan siitä kolminkertaisen hinnan. Odotetaankin, että Nordrhein-Westfalenin osavaltio Saksassa maksaa vuotuiset 3,83 miljoonaa euroa siviililentokentän julkisten rakennustöiden aiheuttamista kuluista vuosina 2003 ja 2004. Tämä on aiheena seuraaviin kysymyksiini: 1. Voiko komissio kertoa, onko hankkeesta ilmoitettu ja onko tehty tutkimusta, salliiko yhteisön lainsäädäntö valtiontuen myöntämisen hankkeelle? 2. Voiko komissio antaa tietoja mahdollisen tutkimuksen perusteella tehdyistä johtopäätöksistä? 3. Mikäli tutkimusta ei ole tehty, voiko komissio kertoa, aikooko se vielä lähiaikoina tutkia asiaa? 4. Voiko komissio kertoa, mitä se aikoo tehdä, mikäli tutkimuksesta ilmenee tai on ilmennyt, että valtiontukea on myönnetty vastoin yhteisön säännöstöä? Loyola de Palacion komission puolesta antama vastaus (8. huhtikuuta 2003) 1. ja 2. Komissio ei ole saanut ilmoitusta Laarbruchin lentoaseman kehittämistä koskevasta hankkeesta eikä suorittanut asiaan liittyvää tutkimusta. 3. ja 4. Julkisten viranomaisten tekemiin maa-alueita ja rakennuksia koskeviin kauppoihin sisältyviä tukia koskevan komission tiedonannon(1) mukaan valtiontuesta ei ole kysymys silloin, kun julkista omaisuutta on myyty markkinahintaan. Vaikkakaan parlamentin jäsenten toimittamat tiedot eivät ennen tutkimista osoita, että lentoasema myytiin alle markkinahinnan tai muilla kuin kaupallisilla ehdoilla, näitä mahdollisuuksia ei voida sulkea pois, koska tarjouskilpailua ei järjestetty. Tästä syystä komissio pyytää tietoja toimivaltaiselta jäsenvaltiolta pystyäkseen arvioimaan, toteutettiinko lentoaseman myynti markkinaehtoisesti vai ei. Jos tutkimukset osoittavat, että valtionavun tunnusmerkit ovat olemassa, komissio aloittaa Euroopan yhteisön perustamissopimuksen 88 artiklassa ja Euroopan yhteisön perustamissopimuksen 93 artiklan (uuden 88 artiklan) soveltamista koskevista yksityiskohtaisista säännöistä 22. maaliskuuta 1999 annetussa neuvoston asetuksessa (EY) N:o 659/1999(2) tarkoitetut menettelyt. (1) EYVL C 209, 10.7.1997. (2) EYVL L 83, 27.3.1999.